b'\n_START_ARTICLE_\nNanotehnika\n_START_PARAGRAPH_\nN\xc3\xa1not\xc3\xa9hnika je izraz, s katerim se ozna\xc4\x8duje tehni\xc4\x8dni razvoj v nanometrskem merilu (nanolestvici), navadno v velikostih od 0,1 do 100\xc2\xa0nm (en nanometer je enak tiso\xc4\x8dinki mikrometra ali milijoninki milimetra). Industrijska uporaba nanotehnike se imenuje n\xc3\xa1not\xc3\xa9hnologija._NEWLINE_Izraz nanotehnika pogosto uporabljajo kot sinonim za molekularno nanotehniko, domnevno napredno obliko nanotehnike, za katero se verjame, da se bo razvila v prihodnosti, \xc4\x8deprav se ocene o tem, kdaj to\xc4\x8dno, razlikujejo. Izraz nanoznanost se uporablja za opis interdisciplinarnega polja znanosti, posve\xc4\x8denega razvoju nanotehnike._NEWLINE_V nanometrskem merilu postanejo pomembni kvantnomehanski pojavi, ki imajo v\xc4\x8dasih neintuitivne posledice. Pri nanotehnolo\xc5\xa1ki obdelavi povr\xc5\xa1in je mo\xc4\x8d dose\xc4\x8di veliko pove\xc4\x8danje razmerja med povr\xc5\xa1ino in prostornino telesa, kar je uporabno pri povr\xc5\xa1inskih pojavih, kot je kataliza.\n_START_SECTION_\nUporaba\n_START_PARAGRAPH_\nNanotehnologija se pojavlja na vseh podro\xc4\x8djih industrije, od kemijske in tekstilne industrije, ra\xc4\x8dunalni\xc5\xa1tva, informatike, energetike, do transporta in avtomobilske industrije, \xc5\xa1e posebej na podro\xc4\x8dju farmacevtske in obrambne dejavnosti. Omogo\xc4\x8da izdelavo naprav (strojev) ali materialov, ki so la\xc5\xbeji, hitrej\xc5\xa1i, mo\xc4\x8dnej\xc5\xa1i, ki imajo popolnoma nove ali dodatne specifi\xc4\x8dne zna\xc4\x8dilnosti. Nanoznanost pojasnjuje nove pojave in zna\xc4\x8dilnosti (fizikalne, kemijske in biolo\xc5\xa1ke) na nanometrskem razse\xc5\xbenostnem nivoju.\n_START_SECTION_\nRa\xc4\x8dunalni\xc5\xa1tvo\n_START_PARAGRAPH_\nGostota elementov v \xc4\x8dipih sodobnih ra\xc4\x8dunalni\xc5\xa1kih komponent (npr. \xc5\xa1tevilo tranzistorjev na enoto povr\xc5\xa1ine) \xc5\xa1e vedno nara\xc5\xa1\xc4\x8da eksponentno, fundamentalne omejitve elektronike pa ne dopu\xc5\xa1\xc4\x8dajo v nedogled tak\xc5\xa1ne rasti, ki jo opisuje Moorov zakon. Po zdaj\xc5\xa1njih ocenah bo ta meja dose\xc5\xbeena v 10-15 letih, ko bodo nara\xc5\xa1\xc4\x8dajo\xc4\x8di stro\xc5\xa1ki izdelave prepre\xc4\x8dili nadaljnjo miniaturizacijo. Nanotehnologijo v tem kontekstu vidijo kot naslednji logi\xc4\x8dni korak v razvoju ra\xc4\x8dunalni\xc5\xa1ke arhitekture.\n_START_SECTION_\nZna\xc4\x8dilnosti\n_START_PARAGRAPH_\nMateriali, ki so zgrajeni iz cevastih nanostruktur se odlikujejo po svoji nizki gostoti, ki je \xc5\xa1est krat ni\xc5\xbeja od gostote jekla ter po izjemni trdnosti, ki je v primerjavi s trdnostjo jekla kar 200 krat vi\xc5\xa1ja. Tako bodo nanocevke verjetno nadomestile polprevodni\xc5\xa1ke materiale na osnovi silicija. Nanofilmi ali nano povr\xc5\xa1inski premazi pa predstavljajo materiali z visoko hidrofilnostjo, vodoodbojnostjo, samo\xc4\x8distilne zna\xc4\x8dilnosti in odpornost proti navzemanju prahu (lotosov efekt), ter dobro odpornost proti razli\xc4\x8dnim teko\xc4\x8dinam, tudi opti\xc4\x8dni fenomeni (fotokromni, elektrokromni, termokromni, mehanokromni in kemokromni premazi).\n_START_SECTION_\nVplivi na zdravje\n_START_PARAGRAPH_\nNekatere raziskave ka\xc5\xbeejo, da imajo dolo\xc4\x8deni nanomateriali pove\xc4\x8dano toksi\xc4\x8dnost. Predvsem je problemati\xc4\x8dna velika povr\xc5\xa1ina nanodelcev in s tem zvezno pove\xc4\x8dana reaktivnost nanosnovi. Nanodelci lahko prodrejo v telo preko ko\xc5\xbee, plju\xc4\x8d in prebavnega trakta ter v notranjih organih povzro\xc4\x8dajo vnetja in razli\xc4\x8dne po\xc5\xa1kodbe. Podobno kot mala azbestna vlakna, bi tudi nanodelci v telesu lahko spro\xc5\xbeili razvoj rakastih obolenj._NEWLINE_Zakaj je velikost nanodelcev tako pomembna? 70\xc2\xa0nm nanodelci lahko prodrejo v plju\xc4\x8dne me\xc5\xa1i\xc4\x8dke, 50\xc2\xa0nm delci v celice ter 30\xc2\xa0nm celo v celi\xc4\x8dno jedro. Podatkov o potovanju delcev, manj\xc5\xa1ih od 20\xc2\xa0nm pa \xc5\xa1e ni. Kadar delci pridejo v krvni obtok, jih raznese po vsem telesu, zaidejo lahko celo v mo\xc5\xbegane. Nanodelci, ki so kroglastih oblik, se v alveolnih podro\xc4\x8djih plju\xc4\x8d la\xc5\xbeje izognejo celicam makrofagov, zato ne povzro\xc4\x8dajo toliko vnetnih procesov kot nitkasti delci. Vendar so po velikosti bli\xc5\xbeji receptorjem celi\xc4\x8dne membrane, zato plju\xc4\x8dna celica tak\xc5\xa1nega delca ne prepozna kot sovra\xc5\xbenega tujka in ga s procesom endocitoze spusti vase in posledi\xc4\x8dno tudi v krvni obtok. V nadaljevanju je navedenih nekaj primerov strupenosti in\xc5\xbeenirskih nanodelcev: FeOx so strupeni za \xc5\xbeiv\xc4\x8dne celice; Ag povzro\xc4\x8da tim. oksidativni stres; lahki in hitro gibljivi delci silicijevega dioksida povzro\xc4\x8dajo sr\xc4\x8dna obolenja in bolezni dihal, zlasti pri starej\xc5\xa1ih ljudeh.'